Al voltant de dues-centes mil persones gaudeixen d'una espectacular Nit de Sant Joan en Gandia
24 juny 2025

## Al voltant de dues-centes mil persones gaudeixen d'una espectacular Nit de Sant Joan en Gandia24 juny 2025Última actualització: 24 juny 2025

![](../gestion/img/a87d9442a875dc22ecd88471cd0ceda0224ab0bf88ab6be0750447f02ea51854.jpg)  
  

La Nit de Sant Joan va ser un èxit a Gandia. Aquesta és una festa ja plenament consolidada que s’ha convertit en tot un referent a la Comunitat Valenciana. Milers de persones van desplaçar-se a la Platja Nord per a gaudir de les diferents activitats programades pels departaments de Polítiques Festives i Turisme de l’Ajuntament i per a celebrar, amb les tradicionals fogueres, la nit més màgica de l’any.

De fet, entre les 23:00 h i la mitjanit es va registrar el pic més alt d’afluència amb vora 200.000 persones, entre el passeig i l’arena, al llarg dels tres quilòmetres de costa, segons informa la Policia Local.

La regidora de Turisme i Cultura, ****Balbina Sendra****, ha remarcat la gran afluència d'aquest esdeveniment, que és un dels més esperats a Gandia i que no sols obri la temporada estival sinó tota la programació fins a la Fira i Festes. "Va ser una nit inoblidable i especial que va comptar amb una àmplia programació festiva. Aprofite per a agrair a tots els departaments que han fet possible que la Nit de Sant Joan haja estat un èxit".

El Passeig Marítim va acollir animació musical amb la batucada Kum Kum Trá i les xarangues Els Pecaors i A Cassalla; i un espectacle de foc de l’Estranya Teatre. A la mitjanit es va disparar un gran castell de focs d’artifici i es va procedir a la cremà de les fogueres, amb l’assistència de l'****alcalde de Gandia, José Manuel Prieto****, així com de la regidora de Turisme i altres representants del Consistori. En acabar hi va haver animació Dj amb Pascal Renault.

Un dispositiu amb quasi un centenar d’efectius de Policia Local i Nacional es va activar a la platja amb motiu d’aquesta celebració.

Tot i la quantitat de gent, la nit va discórrer amb normalitat i sense incidents destacables, tal com ha informat la Policia Local. Hi va haver 17 atencions de Creu Roja, amb tres traslladats per hipoglucèmia i intoxicació etílica. A més, hi va haver 21 serveis policials en arena.

Per la seua banda, el regidor de Serveis Bàsics, ****Jesús Naveiro****, ha expressat la seua satisfacció perquè el dispositiu especial de neteja ha funcionat perfectament. Açò ha permés que a primera hora del matí de hui la platja estiguera completament neta i a disposició dels primers banyistes.

Aproximadament 95 tones de residus, cendres i branques ha estat la quantitat que han arreplegat els quasi 50 operaris en menys de 9 hores. S’estima que 5 tones més que l’any passat. S’han emprat tres tractors de neteja de platges, un tractor amb remolc, tres pales, tres camions ‘centauros’ i tres camions cisterna, dues rentadores mixtes i 5 vehicles auxiliars.